Document ID: 32015D0435

ODLUKA (EU) 2015/435 EUROPSKOG PARLAMENTA I VIJEĆA
od 17. prosinca 2014.
o aktivaciji pričuve za nepredviđene izdatke
EUROPSKI PARLAMENT I VIJEĆE EUROPSKE UNIJE,
uzimajući o obzir Ugovor o funkcioniranju Europske unije,
uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (1) te posebno njegovu točku 14.,
uzimajući u obzir prijedlog Europske komisije,
budući da:
(1)
Člankom 13. Uredbe Vijeća (EU, Euratom) br. 1311/2013 (2) utvrđena je pričuva za nepredviđene izdatke od maksimalno 0,03 % bruto nacionalnog dohotka Unije.
(2)
U skladu s člankom 6. te Uredbe Komisija je izračunala apsolutni iznos te pričuve za nepredviđene izdatke za 2014. (3).
(3)
Nakon što su ispitane sve ostale financijske mogućnosti za reagiranje na nepredviđene okolnosti koje su nastale nakon što je gornja granica za plaćanja za 2014. u okviru višegodišnjeg financijskog okvira početno utvrđena u veljači 2013., čini se nužnim aktivirati pričuvu za nepredviđene izdatke za dopunjavanje odobrenih sredstava za plaćanje u općem proračunu Europske unije za financijsku godinu 2014. iznad gornje granice za plaćanja.
(4)
Trebalo bi uključiti iznos od 350 milijuna EUR u odobrenim sredstvima za plaćanje u aktivaciju pričuve za nepredviđene izdatke ovisno o dogovoru o plaćanjima za druge posebne instrumente.
(5)
S obzirom na vrlo posebnu situaciju koja se dogodila ove godine, ispunjen je uvjet krajnje nužde iz članka 13. stavka 1. Uredbe (EU, Euratom) br. 1311/2013.
(6)
Komisija bi s ciljem osiguravanja sukladnosti s člankom 13. stavkom 3. Uredbe (EU, Euratom) br. 1311/2013 trebala predstaviti prijedlog prebijanja relevantnog iznosa u gornjoj granici za plaćanja VFO-a za jednu ili više budućih financijskih godina, s dužnom pažnjom na sporazum o plaćanjima za druge posebne instrumente i ne dovodeći u pitanje institucijska ovlaštenja Komisije,
DONIJELI SU OVU ODLUKU:
Članak 1.
Za opći proračun Europske unije za financijsku godinu 2014. upotrijebit će se pričuva za nepredviđene izdatke kako bi se omogućio iznos od 3 168 233 715 EUR u odobrenim sredstvima za plaćanja veći od gornje granice za plaćanja u okviru višegodišnjeg financijskog okvira.
Članak 2.
Iznos od 2 818 233 715 EUR prebit će se u tri rate u odnosu na pričuve u okviru gornje granice za plaćanja za sljedeće godine:
(a)
2018: 939 411 200 EUR;
(b)
2019: 939 411 200 EUR;
(c)
2020: 939 411 315 EUR.
Poziva se Komisija da na vrijeme dostavi prijedlog o preostalom iznosu od 350 milijuna EUR.
Članak 3.
Ova se Odluka objavljuje u Službenom listu Europske unije.
Sastavljeno u Strasbourgu 17. prosinca 2014.

Labels: 2
15